text: La Ruta del Vi de Lleida edita un passaport | Cupatges
  La Ruta del Vi de Lleida edita un passaport
  La Ruta del Vi de Lleida proposa un viatge d'experiències per fer conèixer el millor de la seva terra.
  Redacció | 05/05/2016 a les 19:20h
  Arxivat a: Denominacions d'Origen, D.O Costers del Segre, enoturisme, La Ruta del Vi de Lleida
  La proposta que es fa des de la Ruta del Vi de Lleida pretén ser un viatge per als sentits. Per això s'ha editat un passaport d'experiències: vins, gastronomia, patrimoni, cultura i natura.
  Quaranta-tres cellers, set paisatges diferents els uns dels altres, amb ceps plantats des dels dos-cents metres als més de mil metres d'alçada al Pirineu. Més de setanta empreses, entre restaurants, hotels i empreses d'activitats turístiques. La idea és que el visitant segelli sis de les experiències durant sis mesos a comptar des de la primera experiència segellada. Si un cop aconseguits aquests segells envien el comprovant a la seu de la ruta se'ls farà arribar un lot de vins de D.O Costers del Segre.
  El passaport es repartirà en diferents fires i esdeveniments, com per exemple, al Mercat d'Escapades que es durà a terme el proper cap de setmana a Barcelona, a Turisme de Lleida, així com als cellers i empreses que formen part de la Ruta. També es podrà descarregar i imprimir a través d'Internet des del web www.rutadelvidelleida.com.
  Amb aquesta iniciativa, es pretén afavorir que els més de 37.000 visitants anuals que té la Ruta, gaudeixin d'experiències diferents i fomentar les visites guiades enoturístiques per Lleida.